P. Markovič, poslanec: (2007-02-02):
Téma dôchodkov je nepochybne veľmi dôležitou témou ako pre opozíciu, tak aj pre koalíciu, však ide o peniaze pre dôchodcov, ide o kvalitu života, ide o dôstojný život. Minulá vláda prijala reformu, ktorá dáva dnes odpoveď na otázky budúcnosti. Dáva odpoveď na to, aké dôchodky, a teda aký dôstojný život budú mať dôchodcovia o 20, 30, 40 rokov. Toto rozhodnutie po prvýkrát rieši problém, s ktorým zápasíme dnes pri súčasných dôchodkoch a ktorý dovtedy nikto koncepčne neriešil. Všetci dobre poznáme analýzy, ktoré ukazujú, že demografická krivka na Slovensku a nielen na Slovensku nám bliká oranžovým svetlom. Upozorňuje nás, že ak dnes neprijmeme jasné, rozumné a koncepčné rozhodnutie o riešení problémov priebežného dôchodkového systému, o 50 rokov tu budeme mať problém, ktorý bude ohrozovať už nielen samotný penzijný systém, ale aj celé verejné financie. Je dobre známe, že pokým dnes na 1 dôchodcu pracuje 6 ľudí v aktívnom veku, v roku 2050 to budú už len 2. Pýtam sa preto, či toto rozhodnutie bolo dobré a zodpovedné? Ja si myslím, že to bolo vôbec prvé zodpovedné rozhodnutie týkajúce sa dôchodkov v perspektíve 20, 30, 40 rokov. Je to prvý signál pre mladých ľudí, že vláda a dovoľte mi, aby som ešte do hlasovania hovoril zatiaľ len tá minulá ukázala, že má záujem na tom, aby v starobe žili mladí ľudia dôstojne. Dovoľte mi, aby som ako mladý človek povedal, že vítam možnosť šetriť si na svoj dôchodok. Som rád, že aj ja dnes mám šancu ovplyvniť kvalitu svojho života v dôchodku. Možno, že je to pre mnohých mladých ľudí ďaleko, ale považujem za zodpovedné, že práve štát zaviedol také pravidlá, ktoré im dôstojnú starobu pomôžu zabezpečiť. Dnes diskutujeme o tom, že chceme, aby dôchodkový systém a najmä jeho druhý pilier nebol poškodený, zmenený alebo nebodaj zrušený, aby 1,5 mil. ľudí, ktorí majú na svojich účtoch peniaze o ne neprišli, aby občania, ktorí si chcú šetriť na svoj dôchodok tak mohli robiť, aby sporitelia neboli ukrátení o časť svojich odvodov, ale hlavne, aby sme upevnili systém, ktorý nám mladým ľuďom dáva perspektívu do budúcnosti. Vyjadrenia predstaviteľov dnešnej koalície nám takúto istotu nedávajú. Akú záruku nám dáva pani ministerka práce, sociálnych vecí a rodiny, ktorá vyhlásila, citujem, „nie som veštkyňa, aby som vedela, ako budú vyzerať štátne dôchodky o 20 rokov“? Toto vo mne ako v mladom človeku dôveru v dnešné vedenie ministerstva práce a rodiny nevyvoláva. Myslím, že dnes nerozhodujeme len o tom, čo sa stane zajtra. Aké dôchodky dostanú súčasní dôchodcovia, aj keď aj to považujem za veľmi dôležité. Ale zaujíma ma aj to, akú perspektívu v starobe majú dnešní mladí ľudia. Mali by sme to vedieť, však dnes o tom rozhodujeme. Chcem preto vyzvať najmä poslancov vládnej koalície, aby predložili a aby podporili predložený ústavný zákon. Nejde len o zákon ako taký, sám osebe je veľmi jednoduchý, ale ide hlavne o signál všetkým občanom, ale hlavne o signál mladým ľuďom, ktorí sa zodpovedne postavili k svojej budúcnosti a rozhodli si šetriť na svoju penziu. Vážené panie poslankyne, páni poslanci, ukážte dobrú vôľu a vyšlite signál všetkým mladým ľuďom, že vám záleží na ich dôchodkoch. Ďakujem pekne. (Potlesk.)